Helsingissä sijaitsevien tyhjien toimisto- ja teollisuusrakennusten muuttaminen vuokra-asunnoiksi ei kiinnosta rakentajia pätkääkään.

Kaupunki etsi kesällä muutosavustusten hakijoita verkkosivuillaan ja lehti-ilmoituksella, mutta hakuajan kuluessa asunto-osastolle ei tullut yhtään hakemusta. Hakuajan jälkeenkin kiinnostuneita ilmaantui vain yksi.

Asumisen rahoitus- ja kehittämiskeskus ARAn myöntämä avustus olisi enintään 20 ja vähintään 10 prosenttia hyväksytyistä muutoskustannuksista.

ARA myöntää kuluvan vuoden aikana pääkaupunkiseudulla käyttötarkoituksen muutosavustuksia yhteensä enintään kaksi miljoonaa euroa toimisto- ja teollisuusrakennusten muuttamiseksi vuokra-asuntokäyttöön.

Muutostyöt kalliita ja vaikeita

Helsingin asunto-osaston päällikkö Markku Leijo on yllättynyt rakentajien laimeasta kiinnostuksesta.

– Meillä vapautuu jatkuvasti teollisuus- ja toimistokiinteistöjä käyttöön eri alueilla ja olen kuvitellut, että kiinnostusta niiden jalostamiseen olisi enemmänkin. Maailmalla tämä on trendi.

Leijo arvelee, että vähäinen kiinnostus johtuu todennäköisesti projektien kalleudesta ja kokemuksen puutteesta.

– Muutostyöt eivät ole yleensä helppoja ja halpoja, kun rakennuksen käyttötarkoitus muutetaan teollisuus- tai työpaikkakäytöstä asuntokäyttöön. Myös ehkä aika ei ole vielä kypsä tällaiseen tuotantomuotoon. Rakentajilla ei ole kokemusta siitä kuinka teollisuusrakennuksista tehdään asuntoja.

Sääntely kuriin?

Leijo lisää, että etenkin ARAn tarjoamassa 20 prosentin muutosavustuksessa voi olla ongelmana se, että hankkeen toteuttaja joutuisi ottamaan valtion korkotuen käyttöön. Jos korkotuen ottaa käyttöön, siitä seuraa vuokrasääntely, muistuttaa Leijo.

– Kun tuki on suurempi, niin silloin myös sääntely on suurempaa. Konsepti on nyt vähän sellainen, että tämä ei lähde liikkeelle niin kuin valtion puolelta on toivottu.

Vaikka rakentajien kiinnostus konseptiin näyttää olevan vähäistä, Leijo toivoisi nykyisenlaisen käytännön jatkuvan.

– Ei tässä vaiheessa ole vielä syytä luovuttaa. Tästä yhdestä ainoasta mahdollisesta hankkeesta saamme pilotin, josta tulee kokemuksia siitä miten homma onnistuu, Leijo miettii.